PIDATO PASAMBAHAN ADAT MINANG KABAU
ANEKA PASAMBAHAN MAKAN
(HIDANGAN KATANGAH)
Aneka Pasambahan makan ini merupakan kumpulan pasambahan makan/hidangan katangah yang di edit dari berbagai sumber sebagaimana tertera pada setiap bagian/judul tulisan ini.
Seiring dengan ucapan terima kasih kepada semua narasumber, diharapkan kehadiran kumpulan tulisan ini kiranya bermanfaat terutama bagi anggota kelompok basurah adat untuk dapat lebih memudahkan dalam rangka penguasaan/pengkayaan materi pasambahan makan/hidangan katangah, bagitu juga bagi para peminat/ relawan pelestari nilai adat Budaya Minangkabau.
Tulisan ini terdiri dari 7 bagian :
Bagian I : Pidato Pasambahan Janang (Alek Jamuan)
Bagian II : PASAMBAHAN MAKAN
Bagian III : PASAMBAHAN MAKAN
Bagian IV : PASAMBAHAN KA MAKAN
Bagian V : Alur Makan minum
Bagian VI : SAMBAH KA MAKAN
Bagian VII : PASAMBAHAN UNTUAK KA MAKAN m
Bagian I
Pidato Pasambahan Janang
Sipangka : Maa Angku…, sambah dipulangkan bakek Angku.
Alek : Kapado Allah.
Sipangka : Sungguahpun Angku surang nan disabuik namo dipanggiakan gala – rapeklah ka sagalo sidang mujilih nan ado - nan tahampa di ateh lantai – nan tasungkuik di bawah atok, nan balirik salingka dindiang, ketek indak ka disabuikkan namo – gadang indak ka dipanggiakan gala. Namun, tembak nak baalamaik, iyo ka bakek Angkulah Ambo mamulangkan sambah.
Alek : Kapado kito basamo.
Sipangka : Adopun sambah nan kadipulangkan bakek Angku; alah sabarih jamba nan tahidang – dari pangka sampai ka ujuang – dari tangah lalu ka tapi – nan manjamba ka ruang gadang. Manuruik kato si Rajo Janang; ibaraik basukek rasolah panuah – umpamo babilang rasolah cukuik. Tapi samantangpun baitu, kok ado lirik nan talampau – kok ado kurang nan ka ditukuak – senteang nan ka dibilai. Layangkanlah dek Angku pandangan ka nan jauh – tukuikkanlah ka nan ampiang – samintaro Janang lai tagak juo. Bak pituah Angku juo; tuan Katik mangarang bandua – takarang di banang bulang – sungguahpun cukuik dari dapua – tibo di ujuang antah kurang. Sakian Angku...
Alek : Sapanjang panitahan Angku tadi, tantangan juadah nan ka tangah; alah kami paiyo patidokan jo nan tuo sabalah ka ujuang, baalah kato baliau – tantanganjamba nanko; ibaraik bungo lah jadi putiak – putiak lah suko jadi buah – buah lah masak ranum pulo – tenggih bak raso kadijuluak – randah bak raso kadijangkau – dijuluak bak raso ka rasan pisau – dijangkau izin nan balun. Jadi, tapaso dinanti jatuah dari tampuak mah Angku, sakian sambah di pulangkan ka bakek Angku.
Opsi Lain
Tumpuan Kato (Pihak Tamu/Ujuang)
Tantangan juadah nan ka tangah; indak ado kurang nan makanan tukuak, sentiang nan makanan bilai.
Tapi, sungguahpun baitu, ibaraik urang manabang kayu, dek Angku nan dipangka, tabanglah dek Angku dari sinan, nak kami sisiak dari siko.
Juru Baso (Sipangka)
Mandangan pituah Angku, sanang rasonyo kiro-kiro.
Baa tu nyo kini;
disikek luluak nan lunak, ditanam padi di sawah,
masak dituai basamo-samo.
Jikok sifaik nan Angku mintak, nak kami mulai jo bismillah, turuik dek Angku basamo-samo.
Opsi Lain
Juru Baso (Sipangka)
Pulau Aia Lubuak Kilangan-
pandan sapanjang muaronyo, ambiak aia basuahlah tangan, rasaki samo-samo kito tarimo.
disusun oleh kawan-kawan di "Kacimpuang pamenan Mandi"
di bawah arahan Halvi Hamid Mangkoto Sati, yang anggotanyo terdiri dari anak Nagari Muaropaneh Kabupaten Solok nan ado di Jakarta dan sekitarnyo.
Bagian II
PASAMBAHAN MAKAN
Ditulis Oleh : I. St. Sinaro
PANGKA
Ma-nyo St. Maruhun ?….
ALEK
Lai ….
PANGKA
Sambah batibokan pado Sutan.-
ALEK
Manitahlah …..
PANGKA
Iyo kabakeh Sutan sambah sapatah.- Sungguahpun Sutan nan diimbau, dalam saariat jo hakikat, atau dizahir dengan batin, samo didalam ampun.—– Ampun jo maaf dipabanyak, suko jo rila dipalabiah, dek kato banyak nan salah, dek rundiang banyak nan sasek, namun kito basipat gawa, Allah nan basipat kadim, lai jo parundiangan Sutan dijalang.—-
ALEK
Yoooooolah …..
PANGKA
Mangko jo parundingan Sutan dijalang: Pihak dihari sahari nangko, antah hari koh nan baiak, antah kutiko koh nan elok, sadang wakatu bungo kambang, ajuang balaiya dimusimnyo, sauah tatagak angin tibo, kok jamulah datang babondong, sipokok mananti basamo janang, kami manatiang sangat suko, panawa sagalo runggo hati.—-
Tumbuah sarupo iko kini, utang dek kami sipangkalan, iyolah silang nan bapangka, karajo nan bapokok, minum jo makan basadiokan… Jikok salorong tantang itu, nan bak pituah Sutan juo, adat limbago dalam alek, mamakai sirajo-janang.- Tasabuik sirajo janang, tau dihereng dengan gendeng, tau dicakah dengan kaik, mato nyalang talingo nyariang, manjago labiah dengan kurang…. Dek pandai janang manatiang, nan tau digarak dengan raso, lah tadanga piriang babunyi, iyo didalam padapuran.- Alah dicaliak alah dipandang, cukuik barisi cawan-pinggan.- Tagak badiri bujang jo janang,- tangan manatiang kuruang selo, – Takanak kupiah dikapalo, lakek sisampiang tanun Arab, bugih Makassar rang namokan.- Manatiang nasi dengan gulai, jawek-bajawek cando piriang, lego-balego cawan gulai, nan bak santano pajar tabantang.- Teko gadang mamacah ruang, cangkia ketek babilang tangan, heranlah mato mamandangi, umpamo ombak dilautan.—- Pihak kapado susunannyo, ditangah awan bajomba, ditapi samuik baririang, nago bahoyak kiri-kanan, barisi langkok-kasadonyo.—- Limbak nan dari pado itu: Aluran nasi nan katangah, jikok diinok dimanuangkan, asa mulo dahulunyo.- Paadi siranak rambun tulang, tumbuah dilereng kadataran, dijamua dek puti linduang Bulan.- Hari paneh jamua balingkuik, hari hujan jamua takaka, masiak nan bukan alang-alang, kariang dek singgah paneh patang.—- Lalu ditumbuak jamua kakincia, etan karanah Bungo Tanjuang, iyo kalurah Sungai Janiah.- Kalau dicaliak candonyo kincia, aiya gadang banda batumbuak, nan bak umpamo sianak roda, bapaliang tingkah batingkah, bunyi alu sawik-sawiktan, cando ditingah talempon jawo…. Jamua ditumbuah pantang basakam, diindang mangko baratah, ditampi mangko badadak, putiah bak putiah bijo limau.—- Takalo maso dahulunyo, sasuwok bareh dijalang, panuahlah kancah jo kuali.- Nan litak makan dahulu, salo-manyalo alek datang, namun nasi kausak tido ….
Urang Padang mahanyi banang
Dianyi lalu diparampek
Parampek lalu dipatigo
Kalau dirantang namuah panjang
Bia dikumpa nak-nyo singkek
Singkek sakiro kapaguno…..
Naak ilia ka Batang Hari
Nak mudiak ka Pauah Kamba
Babelok jalan ka Piaman
Minumlah aiya nan taisi
Santok juadah nan katangah
Nak sanang hati sipangkalan
Sakian sambah pado Sutan…
ALEK
Ma-nyo St. Sinaro?…..
PANGKA
Manitahlah ….
ALEK
Sambah taujuak pado Sutan.-
PANGKA
Sampaikanlah.-
ALEK
Sutanlah juo ambo jalang…. Karano Sutan urang nan tinggi tampak jauah, dakok jolong basuo, tampek ambo manibokan-sambah.—- Apolah sambah nan kaditibokan:
Nan sapanjang rundiangan Sutan tadi, nan talimpah kapado kami, muaronyo kaambo surang: Kalau ditareh disalisiak, jokok diindang dipaberai; dicaliak kaujuik paham, lah nyato titian budi, tarang dibatin kaarifan.—- Tapi samantangpun baitu : Ambua-sahambua kato tibo, langkah-salangkah kato sampai, allahualam pagantuangan.- Basulik bamain budi, nan rusuah kilauh kok tibo, senjang kababaliak ka-nan-bantuan-Naak jan basuo nan bak kian, elok dituruik barih adat, patuik diganggam kato bana, papatah Adat nan kawi: “Urang-tuo sabuah hukum, Panghulu saundang-undang, Ulama samo sakitab.- Nak-nyo satali sajinjiang, nak-nyo saikek sabarumbuang; satimbang laiya jo batin, saukua mangko manjadi, sasuai mangko takanak… Samantaro kami baiyo, sambah disimpan dalam barih, diwalakkan kato samantaro, mananti Sutan Sakutiko ….
PANGKA
Ambo nanti jo suko hati, Satan, asa kan usah lamo bana.-
ALEK
St. Sinaro ?….
PANGKA
Sampaikan Sutan….
ALEK
Sambah ambo ka Niniak Mamaak, nan pai tampek batanyo, pulang kabakeh babarito, langkok jo Alim jo Ulama, sarato urang cadiak-pandai, ujuang parsambahan ka St. Sinaro juo.
PANGKA
Maniathlah St. Maruhun….
ALEK
Salorong jamba nan lah katangah; elok susunnyo nan bak siriah, elok atoknyo nan bak gambia, gamak sadang kacak tabao, tampan ado lelo tapakai, indak bacacek jo bacata, alah lah cukuik samparono…. Taniak hati nak mamuji, taragak nak manyanjuangnyo; tapi taraso-kalu lidah manyabuik, pacah makripaik dek tuahnyo, jo batin sajo disukuri.—- Adopun kamudian dari pada itu, apolah nan manjadi pintak jo pinto Sutan tadi, yaitu: Aiya taisi mintak diminum, nasi tahedang mintak dimakan, supayo diparenai dek kami sugalo alek, nan duduak saedaran tagak sapamatang… kan iyo baitu bunyi panitahan, Sutan ?.—-
PANGKA
Yooolah….
ALEK
Ndak doh laai, ba-a dek kami pihak sialek-jamu kiniko:
Pandai Sikek jo sungai buluah
Salirik jalan nak ka Padang
Sadang babuek kami lai namuah
Kok kunun mamakan nan tahedang
Tapi samaantangpun baitu Stan: Ulah dek duduak bapamenan, ulah dek tagak baparintang, rintang jo baso sipangkalan; mako lah sajuak kami tak rago minum, lah kanyang tak rago makan…. Pulang partimbangan kapado Sutan?….
PANGKA
Lah sampai dek St. Maruhun?.-
ALEK
Dibilang alah ….
PANGKA
Sapanjang panitahan Sutan nan tarapak tadi, indak kadikilin ditikam jajak, ujuangnyo sajo ambo japuik: “Ulah dek duduak bapamenan, ulah dek tagak baparintang, rintang dek baso sipangkalan, mako lah sajuak kami tak rago minum, lah kanyang tak tago maakan”…. Kan iyo baitu tadi Sutan ?.-
ALEK
Sabananyo….
PANGKA
Apolah nan kamanjadi sawik-saponyo dek ambo kini :
Huujanlah hari parak siang
Talambek ayam bakukuak
Murai bakicau manjagokan
Marentak padi rangkiang
Bacakak sanduak jo pariuak
Mandanga baso bapanjangkan
Batenggang Sutan tantang itu, sakian sajo sambah ambo.-
ALEK
Lah sampai St. Sinaro?.-
PANGKA
Lah sampai ….
ALEK
Ambo ulang kato sapatah, diambiak isi-tarehnyo: “Marentak padi dirangkiang, bacakak sanduak jo pariuak, mandanga baso bapanjangan”…. Iyo baitu tadi Sutan???.-
PANGKA
Yo bana …..
ALEK
Sutan tagamang kami tacameh, ba-itu tando rang sahati, alamaik tando badunsanak….Mako kiniko: Kok kilek kan iyo lah barapi-api, patuih lah badantam-dantam, gabak diulu lah manapi, kahujan juo moh-kironyo…. Ndak do-lai sutan : Kok iyo lai kahujan, nak diraoknyo kito sabalik, saralun riak jo galombang, samo makan alek jo pangka, alaah kasanang hati sutan.
PANGKA
St. Maruhun?….
ALEK
Ambo St. Sinaro….
PANGKA
Sapanjang rundiang Sutan tadi : “Kok iyo lai kahujan, nak diraoknyo kito sabalik, saralun riak jo galombang, samo makan alek jo pangka”…. Ka baitu bana kajalehnyo Stan?
ALEK
Bana …..
PANGKA
Kok itu malah pintak Sutan, sapatah pulo kajaweknyo :
Ditabang batang kayu kalek
Jatuah batimpo katapian
Maarok kadalam danau
Jamba ditatiang untuak alek
Pangka biaso takudian
Patambuahan kakami silau, Sutan???….
ALEK
Lah sampai dek St. Sinaro
PANGKA
Sakiro alah ….
ALEK
Ambo piliah rundiangan Sutan, ambo ganggam ma-ana kato:
“Jamba ditatiang untuak alek, pangka biaso takudian, patambuahan kakami silau”… Iyo baitu kasaiahnyo Sutan ?.-
PANGKA
Iyo baitu bana ….
ALEK
Rang Guguak pai kapakan
Mailia manajun labuah
Bakain basaruang batiak
Alek makan pangka kaduduak
Bapikia kami kabatambuah
Kok baetongkan suwok turun-naiak, Stan ?.-
PANGKA
Yo maa-iyo St. Maruhun.-
ALEK
Sampaikan St. Sinaro
PANGKA
Salorong bunyi kato Sutan, ba-a lah bunyi nan tadanga :
“Alek makan pangka kaduduak, bapikia kami kabatambuah, kok baetongkan suwok turun-naiak”…. Kan baitu tadi ?.-
ALEK
Iyo itu bana….
PANGKA
Kok baitu malah di Sutan, iyo pulo tu-mah kironyo…
Kabajolak-bajolai bana antaro ambo jo Sutan, kasinan juo katibonyo… Baa nan kini :
Dibaruah aiya katiagan
Pimpiang sarumpun disubarang
Basuah tangan isilah pinggan
Kami mairiang dibulakang…..
ALEK
A-nyo maa nyo St. Sinaro ?.-
PANGKA
Lai….
ALEK
Kok kaambo ulang pulo agak sapatah: “Basuah tangan isilah pinggan, kami mairiang dibulakang”…. Iyo baitu taditu ?
PANGKA
Yooooo……
ALEK
Biya dimuko-dibulakang, asahkan jalan sairiang, tujuan samo disampaikan.—- Limbak nan dari pado itu :
Taba bagabun cando asok
Uurang mamarun rantiang palo
Kok iyo nan harun kakami singkok
Tunjuakkan ikua-kapalonyo, Stan…..
PANGKA
Ma-nyo St. Maruhun?-
ALEK
Sampaikan !.-
PANGKA
Angku kapalo Mandiangin
Basisik karih sabilah
Kapalonyo bismillahirahmanirahim
Ikuanyo Alhamdulillah…..
( samo-samo mambaco bismillah )
Bagian III
PASAMBAHAN MAKAN
Apolah Jinihnyo sambah nan kadilalukan
Titah nan kadipuhunkan ka bakeh angku
Harum Baunnyo bungo malua
Kuniang ruponyo bungo kambang
Barueh bakatak-katak
Pamenan rajo di ulakan
Cucu tuangku bangkahulu
Cangkia lusin buatan padang
Pinggan baukia jo aia ameh
Dawat bacampua jo suaso
Hidangan mulia nan tahidang
Cawan jo mangkuak nan taratur
Sadang nyo suko manikmati
Gabak dihulu tando kapaneh
Cewang dilangik tando kahujan
Kilek camin lah kamuko
Kilek baliuang lah kakaki
Apolah kalaluannyo
Lah hasia janang manatiang
Nasi talatak mintak dimakan
Aia talatak mintak diminum
Nak mintak di parenai
Sagalo baliau nan hadir
Kok kandak mintak balaku
Pintak mintak babari
Sakian pasambahan bakeh angku st....
Jawab
Sambah manyambah angku juolah
Nan di anjuang tinggi
Diambak naknyo gadang
Diateh angin nan basa
dibawah hujan nan pahun
kato nan bapangka
apo pulolah nan manjadi
pangka kato diangku tadi
Harum Baunnyo bungo malua
Kuniang ruponyo bungo kambang
Barueh bakatak-katak
Pamenan rajo di ulakan
Cucu tuangku bangkahulu
Cangkia lusin buatan padang
Pinggan baukia jo aia ameh
Dawat bacampua jo suaso
Hidangan mulia nan tahidang
Cawan jo mangkuak nan taratur
Sadang nyo suko manikmati
Gabak dihulu tando kapaneh
Cewang dilangik tando kahujan
Kilek camin lah kamuko
Kilek baliuang lah kakaki
Apolah kalaluannyo
Lah hasia janang manatiang
Nasi talatak mintak dimakan
Aia talatak mintak diminum
Nak mintak di parenai
Sagalo baliau nan hadir
Kok kandak mintak balaku
Pintak mintak babari
Kan itu na manjadi bana diangku cako?
Sapanjang bana nan katangah
Diangku cako
Lah jalan pasa nan batampuah
Kato bana nan basabuik
Didanga lah baik bunyi
Dipandang lah rancak rupo
Baa tunyo lai kini
Karano baliau lai rapek
Jo ganok duduak balingka
Di ateh rumah nangko
Ambo sentak kato jo munfakaik
Ditariak kato jo paiyoan
Mananti angku sakutiko
Lai kadalam bana diangku st.....?
Jawab
Kato sapatah jo duo diambo
Diangku lai kabarantang panjang
Kaba kambang leba
Mancari picak nak satapiak
Mancari bulek nak sagolong
Manuruik pituah angku juo
Bulek aia di pambuluah
Bulek kato jo munfakaiak
Limbagonyo di paenggongkan
Lah kabapaenggopngkan pulo
Diangku antaro jo baliau
Nan basamo
Sarancaknyo ngku
Tapakai diambo sifat mananti
Jawab
Mintak rela jo maaf parantian
Pasambahan
(mambaliakkan pasambahan)
Angku St.............
Talambek angku mananti
Talalai ambo mambari
Sarago ambo maiyo manpatidokan
Antaro jo baliau nan basamo
Apolah buah jo bari baliau nan basamo
Dek janjang lah ditingkek
Dek bandua lah ditapiak
Hamparan alah dikaduduaki
Kok indak bana minum jo makan
Kok sangan iko sajo baa nyo ngku?
Jawab
Dek janjang lah ditingkek
Dek bandua lah ditapiak
Hamparan alah bakaduduaki
Kan itu nan manjadi bana di
Angku cako?
Jawab
Sabananyo ngku
Jawab
Sapanjang bana nan katangah diangku cako
Didanga lah baik bunyi
Dipandang lai rancak rupo
Baa tunyolai kini
Utang ameh nak balayia
Utang kaua nak kajudah
Utang ameh nak babayia
Utang kaua nak basudah
Baa tunyolai kini
Sagalo juadah nan katangah iyo
Batarimo suko juo ngku
jawab
basikareh hati
basikareh muluik bana wak
bana sinan juo katibonyo
baa tunyo lai kini
karimbo pilinan aka
kalabuah pilinan kawek
bamulo angku sipangka
manuruik kami nan alek
Jawab
Asalai kandak kabalaku
Asalai pintak kababari
Samo bamulai sajo wang ngku
Parantian pasambahan
Bagian IV
PASAMBAHAN KA MAKAN
Naro !
Ambo Tuan Malin
Barundiiang sapatah Naro
Rancak Tuan
Sungguahpun ka Naro tibonyo nak sarapeknyolah Rang Gaek salingka duduak sarato Dunsanak bakarapatan,
Sambah manyambah kito pulangkan kapado Allah, salawat kapado Nabi lai nan kato sajo kito pakatokan.
Apo nan kamanjadi buah kato kinitu, maagak dihari nan kapatang tibonyo di Silang Nan Bapangka Karajo nan Bapokok Manaruah niek jo nasa, apolah nan kamanjadi niek jonasa tantu kok siriahnyo bacabiak pinangnyo bagatok, kulansiang lapeh padah talayang kabakeh Urang Gaek sarato dunsanak, baa dek Rang Gaek jo Dunsanak dihari nan sahari nagko kok janji batapati kara bamuliakan, tumah labuah nan panjang lah baturuik, halaman nan laweh lah bapijak, janjang takanak lah batingkek, bandua tarantang lah batapiak, kini lah hadir tangah rumah. Kok duduak lah saangek lapiak, maisok lah sapadam baro, mangunyah lah sakariang sapah. Pun baanyo kinilai, lai dijoaro sipangka nan lah bacapek kaki baringan tangan nan pandai maatak maatunkan maagak maagiahkan kok bilangannyo cukuik susunan sampai, juadah nan diatap di kumbuak nan tabatua kok ai taganang nak bailiakan kapa tatumbuak bakelokkan karano rumah baujuang bapangka duduak nak baiyo tagak nak baramuah jo Naro
Sampai Tuan
Sampai
Maanyo Tuan
Ambo Naro
Sabalun kato bajawab gayuang basambuik baiyo sapatah dulu Tuan.
Rancak Naro
Tuan Malin !
Ambo Naro
Dikumbalikan Pasambahan Kabakeh Tuan Malin
Kumbalikanlah Naro
Sungguahpun ka Tuan kumbalinyo Nak sarapeknyolah Rang Gaek salingka duduak sarato dunsanak bakarapatan, dibaliak-baliak bak mamanggang di ulang-ulang bak manyapuah lai nan kato Tuan Juo nan kadiamba Gadang dianjuang tinggi apo nan kato Tuan cako tantu Sambah manyambah kito pulangkan kapado Allah, salawat kapado Nabi lai nan kato sajo kito pakatokan.
Apo nan kamanjadi buah kato kinitu, maagak dihari nan kapatang tibonyo di Silang Nan Bapangka Karajo nan Bapokok Manaruah niek jo nasa, apolah nan kamanjadi niek jonasa tantu kok siriahnyo bacabiak pinangnyo bagatok, kulansiang lapeh padah talayang kabakeh Urang Gaek sarato dunsanak, baa dek Rang Gaek jo Dunsanak dihari nan sahari nagko kok janji batapati kara bamuliakan, tumah labuah nan panjang lah baturuik, halaman nan laweh lah bapijak, janjang takanak lah batingkek, banduatarantang lah batapiak, kini lah hadir tangah rumah. Kok duduak lah saangek lapiak, maisok lah dsapadam baro, mangunyah lah sakariang sapah. Pun baanyo kinilai lai lai dijoaro sipangka nan lah bacapek kaki baringan tangan nan pandai maatak maatunkan maagak maagiahkan kok bilangannyo cukuik susunan sampai, juadah nan diatap di kumbuak nan tabatua kok ai taganang nak bailiakan kapa tatumbuak bakelokkan karano rumah baujuang bapangka duduak nak baiyo tagak nak baramuah jo Naro kan baitu banatu Tuan
Io sabana baitu Naro
Tuan Malin
Ambo Naro
Dek kito nan baadok batunggalan bana sasuai paham saukua tapi samantangpun baitu lamak siriah lego carano lamak kato balega bunyi nan bana kato baiyo nan rajo kato mupakat, dek karano rang gaek lai samo diadok ambo bao kato Tuan tu jo mupakat Tuan mananti baanyo kolah.
Sampai Naro
Sampai Tuan
Samulo Kato kadianta kabakeh Naro io bana, kailia nak sarangkuah dayuang ka mudiak nak satumpu galah kato io nak tabao jo mupakat bana tu Naro.
Ambo kamambao kato jo Mupakat Tuan mananti lai kasaba ?
Sakiro kiro Naro
Nan kito baa Tuan
Baranti Naro
MAMBAO BAIYO
Lenggang !
Ambo Tuan Naro
Barudiang jo Lenggang sapatah
Rancak Tuan Naro
Sungguahpun ka Lenggang tibonyo nak sarapeknyolah Rang Gaek salingka duduak sarato Dunsanak bakarapatan,
Sambah manyambah kito pulangkan kapado Allah, salawat kapado Nabi lai nan kato sajo kito pakatokan.
Apo an kamanjadi buah kato ka Lenggang kinitu satantangan di bisiak nan kadangaran imbau nan kalampauan maagak nan ka buah barino iko nan kadijapuikkan ka Lenggang kiniko.
Sampai Naro
Sampai Lenggang
Sabalun kato ba jawab gayuang batangkih baiyo sapatah Naro
Rancak
Tuan Naro
Ambo Lenggang
Dikumbalikan Parundiangan ka Tuan Lenggang
Rancak
Sungguapun Katuan Lenggang tibono nak arapeknyolah Rang Gaek salingka Duduak sarato Dunsanak karapatan, dibaliak-baliak bak mamanggang diulang ulang bak manyapuah nan diTuan juo nan ka diamba gadang danjuang tinggi, apo nan kato Tuan cako tantu sambah manyabah dipulangkan kapado Allah , salawat kapado Nabi lai nan kato sajo kito pakatokan, apolah nan kamanjadi buah kato di Naro tu kini satantangan di Imbau nan kalampaan bisiak nan kadangaran maagak nan ka buah barinyo bajapuikkan ka Lenggang kan baitu bana Naro
Io sabana baitu Lenggang
Naro
Ambo Lenggang
Dek kito nan baadok batunggalan bana sasuai paham saukua tapi samantangpun baitu lamak siriah lego carano lamak kato balega bunyi nan bana kato baiyo nan rajo kato mupakat, dek karano rang gaek lai samo diadok ambo bao kato Tuan tu jo mupakat Tuan mananti baanyo kolah.
Samulo Kato kadianta kabakeh Lenggang io bana kailia nak sarangkuah dayuan kamudiak nak satumpu galah, kato io nak tabao jo mupakat bana tu Lenggang.
Ambo mambao kato jo mupakat Naro mananti lai kasaba
Sakiro-kiro lenggang
Nan kito Naro
Baranti
Naro
Ambo Lenggang
Dihari nan cako Naro ambo sabakan manuruik Adat manauang manuruik Undang samantaro ambo manjapuikkan nan ka bua barinyo ka Urang Gaek salingka Duduak sarato Dunsanak, baa dek Urang Gaek sarato dunsanak karapatan ndak sasak bintang di langik ndak gambuang lukah di aia tumah tiok kandak tiok buliah tiok pintak tiok balaku, lah ado nan kabuah barinyo dek baliau, dek baliau baanta ka Ambo dek Ambo kabaanta ka bakeh Naro Alah koh rancak dianta Naro ?
Nan dijapuik Lenggang
Apolah nan kaantanyo kinitu satantangan di Aia taganang nak bailiakan biduak tatumbuak nak bakelokkan, bapambarianlah Naro disinan nan kami disiko tinggi maanjuang gadang maamba, itulah nan kabuah barinotu Naro
Sampai lenggang
Sampai Naro
Dihari nan Cako ambo Lenggang sabakan manuruik adat manaung manuruik Undang samantaro Lenggang manjapuikkan aia nan janiah sayak nan landai kaakeh Rang Gaek salingka duduak sarato Dunsanak , tumah lah dapek nan kabuah barinyo dek baliau, dek baliau baana ka Lenggang, dek Lenggang baanta kabekeh ambo, alah nan kaantanyo kinitu satantangan, aia taganang nak bailiakan, biduak tatumbuak nak bakelokkan, bapambarianlah Naro disinan nan kami disiko tinggi maanjuang gadang maamba , kan baitu banatu Le3nggang ?
Io sabana baitu Naro
Lenggang ?
Ambo Naro
Dek karono panehko bapuhun ujanko barasa disagoan roan ka ureknyo kato ke nan tabik baako baitu Lenggang ?
Nak tampak pasa bakeh bamalam, bateh tampek baranti, rantiang tampek enggok, pulau tampek banang, iolah rancak rotan disagokan kaureknyo kato ke nan tabik Naro
Nan kito Lenggang
Baranti Naro
Tuan Malin
Ambo Naro
Dikumbalikan Pasambahan kabakeh Tuan Malin
Rancak Naro
Dihari nan cako Tuan Ambo sabakan manuruik adat manaung manuruik undang samantaro ambu mancarikan aia nan janiah sayak nan landai kabakeh rang gaek sarato dunsanak , ruponyo dak gambuang lukah diaia ndak sasak bintang di langik tiok kandak tiok bulaku tiok pintak tiok buliah pucuak dicinto ulam tibo sumua dikali aia tabik tumah lah ado nan kabuah barinyo di balau, di baliau baanta kaambo di ambo kabaanta ka Tuan, alahko rancak diaata Tuan ?
Rancak Naro
Apolah nan kaantanyo kinitu tantangan aia taganang nak bailiakan biduak tatumbuak nak bakelokkan , rasonyo kandak lai kabuliah pintak lai kabalaku , lah taracak dikudo lah tatampuah di jalan , titiak ujan di langik bumi lah suko manarimo , ikolah nan kaantanyo Tuan ?
Sampai Naro
Sampai Tuan
Dek karano pintak lah buliah kandak labalaku alah sanang rasonyo ati Naro
Jo Bismillah sajo kito muloi Tuan
Nan kito baa Naro
Baranti Tuan
Bagian V
Alur Makan minum
Sipangka : Datuak Marajo
Si Alek : Datuak Batuah
Sipangka : Datuak Batuah,..
Sambah tibo bakeh Datuak,samabah meanyambah dipulangkan pado Allah..kato sajo nan di pakatokan.Maagak di hari nan sahari nangko, janjang batingkek bandua batapuak,duduak sahamparan tagak saedaran,manimbang sapanjang adat mangaji sapanjang alua,ciek jo duo,duo jo tigo,alah banamo basalasai,pun baa nyolai,manantamng jamba nan baatap,kumbuak nan baatua,supayo nak mintak di parenai,sakian sambah bakeh Datuak ,….
Si Alek : Sampai Datuak Marajo,?
Apolah nan manjadi buah panitahan Datuak cako,maagaki rundiangan Datuak nan ka tangah,sunat kato dek baulang pasa jalan dek batampuah,panitahan Datuak nan ka hambo ulang.
Maagak di hari nan dahulu, siriah ka bacabiak,pinang bagatok,dihadapan karib jo kabiah,ipa jo bisan,korong jo kampuang,nan mahaadiri pakarajaan nangko,Adopun di hari nan sahari nangko, janjang batingkek bandua batapuak,duduak sahamparan tagak saedaran,manimbang sapanjang adat mangaji sapanjang alua,ciek jo duo,duo jo tigo,alah banamo basalasai.
Limbak nan daripado itu, Tumbuah nan bak banyiah tabik nan bak padi,tabik di silang nan bapangka karakok nan bajunjuang,pakarajaan nan bapangka,jamba nan baatap kumbuak nan baatua,iyo bana nak mintak di parenai,khan baitu bana jinih buah panitahan Datuak tadi,.
Sipangka : Iyo bana.Datuak..
Si Alek : Yo manyo Datuak Marajo….
Sapanjang buah panitahan Datuak nan ka tangah,alah dalam adat nan tapakai dalam cupak nan baisi dalam ragi nan takambang,tapi sungguahpun baitu,lamak siriah lega carano,lamakkato lega bunyi,lamaklauak dek pamasak,elok kato jo mufakat,buruak kao di luanyo,hambo bao kato jo mufakat jo nan duduaksahamparan tagak saedaran,saba mananti Datuak jo panitahan..Lai koh dikanduang adat dilingka pusakao nan baitu Daatuak.?..itu bana nan hambo antakan bakeh Datuak..
Sipangka : Sampai .Datuak..?
Sapanjang buah panitahan Datuak bakeh hambo,sapanjang buah panitahan hambo nan ka tangah,alah koh dalam cupak nan baisi dalam adat nan bapakai,di bao kato jo mufakat,khan baitu bana buah panitahan Datuak.?
Si Alek : Iyo bana ….
Sipangka : Tibomyo lah dalam adat nan bapakai,kato di bao jo mufakat,Datuak..
Si Alek : Nan kato lah didlam adt lamo pusako usang,kato ka hambo bao jo mufakat,saba mananti malah datuak..
Sipangka : Hambo mananti sakiro-kiro
(Datuak Batuah (Sialek)membawa kata rundingan mencari mufakat dan mengembalikan kepada Datuak Marajo)
Si Alek : Ma Datuak Marajo,..
Dihari nan cako Datuak saba jo panitahan,hambo mambao katomufakat jo nan duduak sahamparan tagak saedaran,picak nan satapiak bulek nan sagiliang adat nan sapakai,sapanjang parmintaan Datuak nan ka tangah,tibonyo lah dalam adat nan bapakai dalam cupak nan baisi,pinta buliah kandak balaku,itu bana nan hambo antakan ka bakeh Datuak,.
Sipangka : Sampai Datuak..?
Maagaki rundiang nan ka tangah,nan baukua nan bajangko,nan babrih nan babalabeh,sabarih indak namuah hilang satitiak indak namuah lupo,sabuah pinta buliah kandak balaku,tinggi hambo junjuang gadang hambo amba,itulah kato nan di antakan bakeh Datuak,..
Si Alek : Sampai .Datuak..?
Kok hilia lah sarangkuah dayuang mudiak lah satimbang galah,nan kito baapo lainyo Datuak…
Sipangka : Nan kito elok baparantian.
(Sumber :Sumarak Nagari,AlurPasambahan dan Pidato Adat Minangkabau)
Bagian VI
SAMBAH KA MAKAN
Sipangka : Dt.Batuah, H.Amir, St.Marajo, St.Palindih, St.Palimo, St.Panduko, St.Maruhun
( Tukang Sambah ) yang tertulis ( Bnh )
Pihak Sialek : Dt.Kayo,H.Umar,St.Pangulu, St.Muncak, St.Sati (Tukang Sambah)
yang tertulis ( Bnh )
Pembukaan :
Sipangka
St.Maruhun : Baliau Angku Dt.Kayo Sambah sarato Titah di puhunkan ka angku( Manitahlah ),
Angku H.Umar salam di puhunkan kapado Angku ( Manitahlah ),
mamak st.panghulu sambah dipuhunkan kamamak ( Manitahlah )
mamak st.mucak sambah dipuhunkan mamak ( manitahlah ),
Manyambahkan sambah malah ambo kahadapan panghulu nan gadang basa batuah tampek ambo manyambahkan sambah.
Mamuhunkan salam malah ambo kahadapan tuanku nan duo tigo parsilaan tampek ambo mamuhunkan salam.
Indak taatok tabilang gala akan paatok jo pambilang nak sambahlah dimuliakan dengan sambah.
Bukannyo ambo maraso malampaui jo malinteh dihadapan niniak mamak disilang nan bapangka karajo nan bapokok, sapanjang warih nan bajawek pusako nan batarimo, kok pai ambo lai jo mupakaik tingga lai jo parundiangan, lai dari ambo tabik nyo buah pasambahan ka bakeh tuan St.Sati, ma nyo tuan....
St.Sati : lai Ambo St.Maruhun, manitahlah....
St.Maruhun
Adopun buah pasambahan nan kaditibokan ka bakeh St.Sati :
Diateh hari nan sahari nangko, hari elok kutiko baiak, di ateh janji nan batapati ikara ba muliakan, alek disaru nan lah datang nan dicintopun alah tibo, janjang tatagak alah batingkek bandua tatagun alah batapiak, alah lalu karuang tangah bajawek salam jo nan pangka tando alamaik putiah hati, salamaik rahim salamonyo, lapiak takambang ba kaduduak i.
Kok duduak alah balapeh panek, tagak alah balapeh arak, dihetong sakiro adaik siriah sakapua alah bakunyah, rokok baguluang alah baisok, atonyo lai an takana dihati takilang di mato dininik dengan mamak ateh namo silang nan bapangka karajo nan bapokok aratinyo bana niniak mamak pangatuo simabua sarato nan punyo rumah sado nan mananai iko pekerjaan, karano lah bacapek kaki ringan tangan malin pantan manatiang juadah nan ka tangah, kok buliah bali jo pinto kahadapan niniak mamak sialek nan pai satampuah lalu pulang sabondong suruik jawek lah aia basuahlah tangan jamba jo juadah lah suko nak di santap, nan artinyo bana mintak diparenai dininiak mamak kami si alek nan pai satampuah lalu pulang sabondong suruik jo hati nan amaik suci muko nan amaik janiah sabaitulah sambah ditibokan kahadapan tuan St.Sati.
St.Sati : Alah Sampai St.Maruhun
St.Maruhun : dibilang alah
St.Sati
Baliau Angku Dt.Batuah Sambah sarato titah dipuhunkan kepada angku ( manitahlah ), angku H.Amir salam dipuhunkan kepada angku ( manitahlah ), mamak St.marajo sambah dipuhunkan kapado mamak ( manitahlah ), mamak St. Palindih sambah dipuhunkan kapado mamak ( manitahlah ), mamak St.Palimo sambah dipuhunkan kapado mamak (manitahlah), mamak St.Panduko sambah dipuhunnkan kapado mamak.
St Sati
Manyambahkan sambah malah ambo kahadapan pangulu nan gadang basa batuah tampek ambo manyambahkan sambah.
Mamuhunkan salam malah ambo kahadapan tuanku nan duo tigo parsilaan tampek ambo mamuhunkan salam.
indak taatok tabilang gala akan paatok jo pambilang nak sambahlah dimuliakan dengan sambah.
Bukannyo ambo maraso malampaui jo malinteh dihadapan niniak mamak silang nan bapangka karajo nan bapokok, sapanjang warih nan bajawek pusako nan batarimo, kok pai ambo lai jo mupakaik tingga lai jo parundiangan, lai dari ambo tabik nyo buah pasambahan ka bakeh tuan St.Maruhun , ma nyo St.Maruhun...
St.Maruhun : Manitahlah
Diateh hari nan cako apolah nan manjadi buah panitahan nan katangah di St.Maruhun, antah dihari ko nan elok antah kutiko ko baiak, diateh janji nan batapati ikara nan bamuliakan, alek di saru nan lah datang nan dicintopun alah tibo, janjang tatagak alah batingkek, bandua tarantang alah batapiak, alah lalu ka urang tangah, bajawek salam jo sipangka, tando alamaik putiah hati salamaik rahim salamonyo, lapiak takambang alah bakaduduak i,
kok dietong sakiro adaik siriah sakapua alah bakunyah rokok baguluang alah diisok, kok duduak alah balapeh panek, tagak alah balapeh arak, atonyo lai nan takana di hati takilan di mato...
Bagian VII
PASAMBAHAN UNTUAK KA MAKAN
Sipangkalan (Sutan Sati)
Manyambahkan sambahlah hambo kapado Panghulu nan gadang basa batuah, tampaik hambo mamuhunkan sambah.
Mamuhunkan salamlah hambo kapado Tuanku nan duo tigo parsilaan, sarato sialek nan pai satampuah lalu pulang sabondong suruik, tampaik hambo mamuhunkan salam.
Tidak tahatap tabilang gala, akan panghatap dan pabimbilang, nak sambahlah dimuliakan jo sambah. Bukanlah hambo maraso malampau jo malinteh, kok disilang nan bapangka karajo nan bapokok, niniak mamak pangatuo………(suku), sarato nan punyo rumah, sado nan mangundalikan pakarjaan, pai lai jo mupakaik tingga lai jo parundiangan, alah balapeh jo hati nan suci jo muluik muko nan janiah, lai dari hambo tabikno pasambahan, sambah tibo kapado Sutan Bandaro.
Adopun pasambahan nan dipuhunkan kapado Sutan Bandaro, alek disaru alah datang nan dicintopun alah tibo, janjang tatagak alah batingkek, bandua tatagun alah batapiak, lapiak takambang alah bakaduduaki, rokok bagiliang alah diisok, siriah di carano alah bakunyah…Aa tono lai nan banamo takana di hati tahelang di mato di silang nan bapangka karajo nan bapokok, niniak mamak pangatuo………(suku), sarato nan punyo rumah, sado nan mangundalikan pakarjaan.
Pandang jauah samo dilayangkan, pandang hampia samo ditukiakkan, karano hidangan alah tasaji, kok cerek alah taratua, kok buliahlah bali jo pinto kapado Panghulu nan gadang basa batuah, tuanku nan duo tigo parsilaan, sarato sialek nan pai satampuah lalu pulang sabondong suruik…jamba lah suko nak dibukak, nasi talatak nak mintak disantap, aia barisi nak mintak diminum mintak diparenai dipanghulu nan gadang basa batuah, tuanku nan duo tigo parsilaan, sarato sialek nan pai satampuah lalu pulang sabondong suruik…sabaitulah sambah dipuhunkan kapado sutan…
Sialek (Sutan Bandaro)
Dikumbalikan pasambahan kapado Sutan Sati, tapi sungguahpun kapado Sutan hambo mangumbalikan pasambahan, nak sarapaknyolah kapado silang nan bapangka karajo nan bapokok, niniak mamak pangatuo………(suku), sarato nan punyo rumah, sado nan mangundalikan pakarjaan, tampaik hambo mangumbalikan pasambahan.
Tidak tahatap tabilang gala, akan panghatap dan pabimbilang, nak sambahlah dimuliakan jo sambah. Bukanlah hambo maraso malampau jo malinteh, kok dipanghulu nan gadang basa batuah, tuanku nan duo tigo parsilaan, sarato sialek nan pai satampuah lalu pulang sabondong suruik, pai lai jo mupakaik tingga lai jo parundiangan, alah balapeh jo hati nan suci jo muluik nan janiah, lai dari hambo tabikno pasambahan untuak manjawab panitahan Sutan Sati.
Adopun nan manjadi buah panitahan Sutan Sati…alek disaru pun lah datang nan dicinto pun lah tibo, janjang tatagak alah ditingkek, bandua tatagun alah ditapiak, siriah di carano alah dikunyah…Aa tono lai nan banamo takana di hati, tahelang di mato di silang nan bapangka karajo nan bapokok, niniak mamak pangatuo………(suku), sarato nan punyo rumah, sado nan mangundalikan pakarjaan.
Pandang jauah samo dilayangkan, pandang hampia samo ditukiakkan, karano hedangan alah tasaji, kok cerek alah taratua, kok buliahlah bali jo pinto dipanghulu nan gadang basa batuah, tuanku nan duo tigo parsilaan, sarato sialek nan pai satampuah lalu pulang sabondong suruik…jamba lah suko nak dibukak, nasi talatak nak mintak disantap, aia barisi nak mintak diminum mintak diparenai dipanghulu nan gadang basa batuah, tuanku nan duo tigo parsilaan, sarato sialek nan pai satampuah lalu pulang sabondong suruik…sabaitulah sambah dipuhunkan kapado Sutan Bandaro, kan baitu bana Sutan Sati !
(iyo bana Sutan Bandaro)…
Sapanjang buah pasambahan Sutan, sungguah tapakai dalam adaik, alah talingka dipusako, bana lah tibo pado tampaikno…
Tapi sungguahpun baitu bana, bak pitua di nan tuo, elok kato jo mupakat, buruak kato dilua mupakat, kok hambo bao kato Sutan jo mupakaik, diambiak kato jo paiyoan, dijapuikkan bana nan sado itu kapado panghulu nan gadang basa batuah, tuanku nan duo tigo parsilaan, sarato sialek nan pai satampuah lalu pulang sabondong suruik, mamintak hambo dengan sambah, mananti Sutan jo panitahan, lai koh banamo dalam adat, sambah kumbali kapado Sutan Sati…
Sipangkalan (Sutan Sati)
Dikumbalikan pasambahan kapado Sutan Bandaro…
Adopun nan manjadi buah pasambahan Sutan, sapanjang buah pasambahan Sutan Sati, sungguah tapakai dalam adaik, alah talingka dipusako, bana lah tibo pado tampaikno…tapi sungguahpun baitu bana, bak pitua di nan tuo, elok kato jo mupakat, buruak kato dilua mupakat, kok hambo bao kato Sutan jo mupakaik, diambiak kato jo paiyoan, dijapuikkan bana nan sado itu, kapado panghulu nan gadang basa batuah, tuanku nan duo tigo parsilaan, sarato sialek nan pai satampuah lalu pulang sabondong suruik, mamintak hambo dengan sambah, mananti Sutan jo panitahan, lai koh banamo dalam adat, sambah kumbali kapado Sutan Sati, kan baitu bana Sutan Bandaro ? (iyo bana Sutan)…Insya Allah baolah mupakaik Sutan…
…………………………………SIALEK MUPAKAIK DISIKO
Sialek (Sutan Bandaro)
Dikumbalikan pasambahan kapado Sutan Sati…
Tapi adat daulu nan basitinah, kamudian kato nan basicapek, capek sajo pasambahan dikumbalikan kapado Sutan Sati.
Kok diateh hari nan cako, lah hambo bao kato Sutan jo mupakaik, diambiak kato jo paiyoan, dijapuikkan bana nan sado itu, kapado panghulu nan gadang basa batuah, tuanku nan duo tigo parsilaan, sarato sialek nan pai satampuah lalu pulang sabondong suruik…dapeklah kato nan saiyo, paham nan saukua, bulek nan buliah digiliangkan, pipih nan buliah dilayangkan. Sapanjang buah parmintaan silang nan bapangka karajo nan bapokok, niniak mamak pangatuo………(suku), sarato nan punyo rumah, sado nan mangundalikan pakarjaan, sungguah tapakai dalam adaik, alah talingka dipusako, bana lah tibo pado tampaikno. Biaso pintak buliah, biaso kandak balaku.
Tapi sungguahpun baitu bana, pandang jauah samo kito layangkan, pandang hampia samo kito tukiakkan, karano hedangan alah samo-samo tasaji, cerek alah samo-samo taratua, jangko maukua samo panjang, bungka mangati samo barek, kok buliahlah bari jo pinto, di silang nan bapangka karajo nan bapokok, niniak mamak pangatuo………(suku), sarato nan punyo rumah, sado nan mangundalikan pakarjaan…nak mintak disamoi, sabaitulah sambah dipuhunkan kapado Sutan Sati…
Sipangkalan (Sutan Sati)
Dikumbalikan pasambahan kapado Sutan Bandaro…
Kok diateh hari nan cako, lah Sutan bao kato hambo jo mupakaik, diambiak kato jo paiyoan, dijapuikkan bana nan sado itu, kapado panghulu nan gadang basa batuah, tuanku nan duo tigo parsilaan, sarato sialek nan pai satampuah lalu pulang sabondong suruik…dapeklah kato nan saiyo, paham nan saukua, jatuahlah kato kabulatan, bulek nan buliah digiliangkan, pipih nan buliah dilayangkan. Sapanjang buah parmintaan silang nan bapangka karajo nan bapokok, niniak mamak pangatuo………(suku), sarato nan punyo rumah, sado nan mangundalikan pakarjaan, sungguah tapakai dalam adaik, alah talingka dipusako, bana lah tibo pado tampaikno. Biaso pintak buliah, biaso kandak balaku. Tapi sungguahpun baitu bana, pandang jauah samo kito layangkan, pandang hampia samo kito tukiakkan, karano hedangan alah samo-samo tasaji, cerek alah samo-samo taratua, adat badagang batimbalan, kalau mahuji samo merah, kok buliahlah bari jo pinto, di silang nan bapangka karajo nan bapokok, niniak mamak pangatuo………(suku), sarato nan punyo rumah, sado nan mangundalikan pakarjaan…nak mintak disamoi, sabaitulah sambah dipuhunkan kapado Sutan Sati, kan baitu bana Sutan Bandaro ? (iyo bana Sutan)…
Sapanjang buah pasambahan Sutan Bandaro, lah cupak tatagak nan baisi, ragi takambang nan batiru…tapi sungguahpun baitu bana, elok kato dipakatokan, lamak siriah legaran carano, kato surang nan dibuleki, kato basamo dimupakati, karano lai dihadapan silang nan bapangka karajo nan bapokok, niniak mamak pangatuo………(suku), sarato nan punyo rumah, sado nan mangundalikan pakarjaan, kok hambo bao kato Sutan jo mupakaik, diambiak kato jo paiyoan, dijapuikkan bana nan sado itu, mamintak hambo dengan sambah, mananti Sutan jo panitahan, lai koh banamo dalam adat, sambah kumbali pado Sutan Bandaro…
Sialek (Sutan Bandaro)
Dikumbalikan pasambahan kapado Sutan Sati…
Adopun nan manjadi buah pasambahan Sutan Sati, sapanjang buah pasambahan Sutan Bandaro, lah cupak tatagak nan baisi, ragi takambang nan batiru…tapi sungguahpun baitu bana, elok kato dipakatokan, lamak siriah legaran carano, kato surang nan dibuleki, kato basamo dimupakati, karano lai dihadapan silang nan bapangka karajo nan bapokok, niniak mamak pangatuo………(suku), sarato nan punyo rumah, sado nan mangundalikan pakarjaan, kok hambo bao kato Sutan jo mupakaik, diambiak kato jo paiyoan, dijapuikkan bana nan sado itu, mamintak hambo dengan sambah, mananti Sutan jo panitahan, lai koh banamo dalam adat, sambah kumbali pado Sutan Bandaro, kan baitu bana Sutan Sati ? (iyo bana Sutan)…Insya Allah baolah jo mupakaik Sutan !!
………………………SIPANGKALAN MUPAKAIK DISIKO
Sipangkalan (Sutan Sati)
Dikumbalikan pasambahan kapado Sutan Bandaro…
Tapi adat daulu nan baistinah, kamudian kato nan basicapek, capek sajo pasambahan dikumbalikan kapado Sutan.
Kok diateh hari nan cako, lah hambo bao kato Sutan jo mupakaik, diambiak kato jo paiyoan, dijapuikkan bana nan sado itu, kapado silang nan bapangka karajo nan bapokok, niniak mamak pangatuo………(suku), sarato nan punyo rumah, sado nan mangundalikan pakarjaan…dapeklah kato nan saiyo, paham nan saukua, ilia alah samuaro, mudiak alah saulakan. Sapanjang buah parmintaan panghulu nan gadang basa batuah, tuanku nan duo tigo parsilaan, sarato sialek nan pai satampuah lalu pulang sabondong suruik… alah cupak tatagak nan baisi, ragi takambang nan batiru, pintak biaso buliah, kandak biaso balaku. Insya Allah basamoi pulo lah disilang nan bapangka karajo nan bapokok, niniak mamak pangatuo………(suku), sarato nan punyo rumah, sado nan mangundalikan pakarjaan, sabaitulah sambah dikumbalikan kapado Sutan Bandaro.
Sialek (Sutan Bandaro)
Dikumbalikan pasambahan kapado Sutan Sati…
Kok diateh hari nan cako, alah Sutan bao kato hambo jo mupakaik, diambiak kato jo paiyoan, dijapuikkan bana nan sado itu, kapado silang nan bapangka karajo nan bapokok, niniak mamak pangatuo………(suku), sarato nan punyo rumah, sado nan mangundalikan pakarjaan…dapeklah kato nan saiyo, paham nan saukua, ilia alah samuaro, mudiak alah saulakan. Sapanjang buah parmintaan panghulu nan gadang basa batuah, tuanku nan duo tigo parsilaan, sarato sialek nan pai satampuah lalu pulang sabondong suruik… alah cupak tatagak nan baisi, ragi takambang nan batiru, pintak biaso buliah, kandak biaso balaku. Insya Allah basamoi lah pulo disilang nan bapangka karajo nan bapokok, niniak mamak pangatuo………(suku), sarato nan punyo rumah, sado nan mangundalikan pakarjaan, sabaitulah sambah dikumbalikan kapado Sutan Bandaro, kan baitu bana Sutan Sati ? (iyo bana Sutan)…Insya Allah kok pintak alah samo-samo buliah, kandak alah samo-samo balaku, sananglah hati kami Sutan Sati…
Sumber : https://ranahminangmy.blogspot.co.id/2016/06/pidato-pasambahan-adat-minang-kabau.html
Category: Limpapeh
min_Latn min_Latn min_Latn ind_Latn ind_Latn bjn_Latn min_Latn min_Latn min_Latn min_Latn ind_Latn min_Latn min_Latn ace_Latn min_Latn min_Latn min_Latn min_Latn min_Latn min_Latn min_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn min_Latn min_Latn min_Latn min_Latn min_Latn min_Latn min_Latn zsm_Latn min_Latn ace_Latn min_Latn lvs_Latn min_Latn min_Latn min_Latn cat_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn cat_Latn min_Latn min_Latn min_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn sun_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn bjn_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn kon_Latn min_Latn min_Latn min_Latn sun_Latn min_Latn min_Latn min_Latn min_Latn min_Latn lua_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn run_Latn min_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn lvs_Latn min_Latn min_Latn min_Latn wol_Latn min_Latn min_Latn min_Latn min_Latn min_Latn min_Latn min_Latn ace_Latn min_Latn ind_Latn min_Latn min_Latn bjn_Latn min_Latn min_Latn min_Latn min_Latn min_Latn min_Latn min_Latn min_Latn min_Latn bug_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn sun_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn bjn_Latn min_Latn min_Latn min_Latn min_Latn min_Latn min_Latn min_Latn min_Latn min_Latn bug_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn sun_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn min_Latn min_Latn min_Latn min_Latn min_Latn ind_Latn min_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn umb_Latn min_Latn min_Latn min_Latn bam_Latn min_Latn min_Latn min_Latn ind_Latn min_Latn bug_Latn min_Latn min_Latn min_Latn min_Latn sna_Latn min_Latn bug_Latn bjn_Latn min_Latn min_Latn min_Latn min_Latn bjn_Latn pag_Latn bug_Latn min_Latn bjn_Latn min_Latn bug_Latn min_Latn sna_Latn min_Latn min_Latn min_Latn min_Latn bug_Latn min_Latn bug_Latn min_Latn min_Latn min_Latn min_Latn min_Latn sna_Latn min_Latn zsm_Latn bug_Latn min_Latn bjn_Latn min_Latn min_Latn min_Latn bug_Latn min_Latn min_Latn bjn_Latn bug_Latn min_Latn min_Latn bjn_Latn min_Latn min_Latn sna_Latn min_Latn min_Latn min_Latn min_Latn min_Latn min_Latn min_Latn sna_Latn min_Latn min_Latn min_Latn min_Latn min_Latn bug_Latn min_Latn min_Latn zsm_Latn bug_Latn min_Latn min_Latn min_Latn sna_Latn min_Latn bug_Latn min_Latn bjn_Latn min_Latn bjn_Latn min_Latn bug_Latn min_Latn min_Latn min_Latn min_Latn min_Latn min_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn bjn_Latn min_Latn ind_Latn min_Latn ind_Latn zsm_Latn ace_Latn min_Latn min_Latn min_Latn min_Latn min_Latn min_Latn min_Latn min_Latn min_Latn sun_Latn min_Latn min_Latn min_Latn min_Latn min_Latn hrv_Latn min_Latn hrv_Latn min_Latn min_Latn min_Latn min_Latn sun_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn hne_Deva